Predkladacia správa

Medzinárodná organizácia mobilných satelitných komunikácií (IMSO) je medzivládnou organizáciou, ktorá dohliada nad nasledovnými verejnými službami satelitných komunikácií:
•	služby pre bezpečnosť na mori v rámci Globálneho námorného bezpečnostného a núdzového systému (GMDSS), ktorý ustanovila Medzinárodná námorná organizácia (IMO) - núdzová signalizácia, koordinačné komunikácie pre vyhľadávanie a záchranu, vysielanie námorných bezpečnostných informácií, všeobecné komunikácie,
•	letecké bezpečnostné služby v súlade s normami a odporúčanými postupmi stanovenými Medzinárodnou organizáciou civilného letectva (ICAO),
ktoré v súčasnosti poskytuje výlučne komerčná spoločnosť Inmarsat Ltd.
Organizácia IMSO je založená na základe príslušných ustanovení Dohovoru o IMSO (ďalej len dohovor), ktorý definuje tiež verejné služby podliehajúce medzinárodnému dohľadu a základné princípy, ktoré musí pri ich poskytovaní spoločnosť Inmarsat Ltd. dodržiavať.
IMSO má v súčasnosti 89 členských štátov a pôsobí prostredníctvom zhromaždenia zmluvných strán (ďalej len ZZS) s poradným výborom a malým sekretariátom na čele s  riaditeľom, ktorý je aj právnym zástupcom organizácie. 
IMSO má s komerčnou spoločnosťou Inmarsat Ltd. uzavretú Dohodu o verejných službách (PSA), ktorá definuje povinnosti spoločnosti Inmarsat Ltd. týkajúce sa relevantných verejných služieb, ako aj mechanizmus dohľadu IMSO. PSA zabezpečuje pravidelný formálny kontakt medzi vedením spoločnosti a riaditeľom IMSO prostredníctvom Výboru verejných služieb, ktorý sa stretáva každé tri mesiace.
IMSO vlastní “špeciálnu akciu” v spoločnosti Inmarsat Ltd., ktorá je nástrojom umožňujúcim IMSO vetovať akékoľvek rozhodnutie spoločnosti, ktoré by mohlo mať škodlivý vplyv na verejné služby.
IMSO úzko spolupracuje s IMO, ICAO, Medzinárodnou telekomunikačnou úniou (ITU) a ďalšími medzinárodnými organizáciami, ako aj so samotnou spoločnosťou Inmarsat Ltd. na príprave odporúčaní, noriem a prevádzkových postupov, ktoré podporujú a môžu zlepšiť verejné služby. 
Špecifický vzťah s IMO sa udržiava pravidelnými správami o poskytovaní satelitných služieb pre GMDSS a ich kvalite, ktoré IMSO predkladá Výboru bezpečnosti na mori IMO (MSC IMO).
ZZS je vrcholným orgánom IMSO, v ktorom má každá členská krajina jeden hlas. Okrem pravidelných zasadnutí ZZS, ktoré sa konajú každé dva roky, môže riaditeľ za určitých okolností zvolať mimoriadne zasadnutie ZZS.
ZZS má za úlohu: 
1.	zvažovať a kontrolovať celkovú politiku, dlhodobé ciele IMSO a činnosť spoločnosti Inmarsat Ltd. týkajúcu sa základných princípov,
2.	podniknúť všetky kroky na zabezpečenie dodržiavania základných princípov zo strany spoločnosti Inmarsat Ltd.,
3.	rozhodovať o všetkých zmenách dohovoru a o otázkach týkajúcich sa oficiálnych vzťahov medzi IMSO a členskými i nečlenskými štátmi a medzi IMSO a inými medzinárodnými organizáciami,
4.	menovať a odvolávať riaditeľa.
18. ZZS, ktoré sa konalo v dňoch 25. až 29. septembra 2006 v Londýne, prijalo zmeny dohovoru, ktoré súvisia s liberalizáciou mobilných satelitných komunikačných služieb pre GMDSS a s novou funkciou IMSO ako koordinátora systému LRIT (Long-Range Identification and Tracking of Ships - Identifikácia a sledovanie plavidiel na veľké vzdialenosti).
19. (mimoriadne) ZZS, ktoré sa konalo v dňoch 5. a 6. marca 2007 v Londýne, schválilo predbežné vykonávanie vyššie uvedených zmien od 7. marca 2007 až do dátumu nadobudnutia ich platnosti. Podľa článku 19 zmeneného dohovoru - zmeny nadobudnú platnosť 120 dní po tom, čo depozitár obdrží oznámenie o schválení zmien od dvoch tretín členských štátov.
Členstvo Slovenskej republiky v IMSO
Slovenská republika je členom IMSO od 20. 7. 1993. Z členstva Slovenskej republiky v IMSO nevyplývajú žiadne finančné záväzky okrem hradenia nákladov spojených s účasťou zástupcov SR na zasadnutiach ZZS. 
Zmeny dohovoru neznamenajú nové členstvo Slovenskej republiky v medzinárodnej organizácii a nepatria do kategórie zmlúv podľa čl. 7 ods. 4 Ústavy SR, ani podľa čl. 7 ods. 5 Ústavy SR.
Schválenie zmien dohovoru nevyžaduje súhlas Národnej rady Slovenskej republiky, ani ratifikáciu prezidentom Slovenskej republiky.
Zmeny dohovoru nemajú finančný, ekonomický, environmentálny vplyv, ani vplyv na zamestnanosť a podnikateľské prostredie. 
Vzhľadom na to, že zmeny dohovoru neovplyvňujú ekonomické, právne ani odborné postavenie SR pri uskutočňovaní jej práv a povinností v IMSO, MDPT SR v spolupráci s MZV SR navrhujú vláde SR uvedené zmeny schváliť.
Predkladaný materiál obsahuje:
•	informáciu o  priebehu a výsledkoch 18. a 19. (mimoriadneho) ZZS, preklad zmeneného textu dohovoru (príloha 1), porovnanie súčasne platného a zmeneného znenia dohovoru (príloha 2) a stručný obsah súvisiacich rezolúcií MSC IMO (príloha 3),
•	návrh na schválenie zmien prijatých na 18. ZZS,
•	návrh na schválenie predbežného vykonávania vyššie uvedených zmien od 7. marca 2007.
Všetky relevantné dokumenty v origináli (angličtine) sú uložené na odbore telekomunikácií MDPT SR.